ΓΡΑΠΤΗ ΕΡΩΤΗΣΗ P-2350/96 υποβολή: Karin Riis-Jψrgensen (ELDR) προς την Επιτροπή (8 Αυγούστου 1996)

Θέμα: Απλούστευση κανόνων της εσωτερικής αγοράς

Ένα από τα καθήκοντα προτεραιότητας της Επιτροπής είναι η απλούστευση των κανόνων, η ελευθέρωση και η διευκόλυνση των διοικητικών διαδικασιών για το ευρωπαϊκό επιχειρηματικό κόσμο, και κυρίως για τις μικρομεσαίες επιχειρήσεις (ΜΜΕ). Σημαντικές πρωτοβουλίες είναι εξάλλου η έκθεση MOLITOR και το σχέδιο SLIM.

Εν τω μεταξύ, στο πλαίσιο της πρότασης της Επιτροπής όσον αφορά τον κανονισμό του Συμβουλίου για τις στατιστικές διάρθρωσης των επιχειρήσεων (COM(95)99 τελ.) της 3ης Απριλίου 1995 ((EE C 146 της 13.06.1995, σελ. 6. )), υπεβλήθη πρόταση με ορισμένες πρόσθετες απαιτήσεις προς τις επιχειρήσεις όσον αφορά την υποχρέωση παροχής πολύ λεπτομερών πληροφοριών για τη δραστηριότητά τους στο EUROSTAT μέσω των διαύλων των κρατών μελών.

Με βάση την παραπάνω πρόταση κανονισμού, ζητείται από την Επιτροπή να πληροφορήσει, εάν έχει ήδη πραγματοποιήσει ανάλυση κόστους-ωφελειών και μελέτη εκτίμησης των συνεπειών (διοικητικών και οικονομικών) για τις ΜΜΕ και, εάν ναι, με ποιό αποτέλεσμα;

Δεν θεωρεί η Επιτροπή ότι η πρόταση είναι αντίθετη με τις καθορισμένες αρχές του σχεδίου SLIM, μεταξύ δε άλλων των σχεδίων για την απλούστευση του INTRASTAT;

Ποιά μέτρα θα λάβει η Επιτροπή, ώστε να μην αυξηθεί το περιθώριο αβεβαιότητος ως προς τις πληροφορίες που θα αναφέρονται π.χ. στις επενδύσεις για τον έλεγχο της ρύπανσης και για καθαρότερη τεχνολογία;

Στη Δανία η πρόταση σχετικά με την απαίτηση περισσότερων πληροφοριών θα έχει ως αποτέλεσμα και την αύξηση του αριθμού αυτών που υποχρεούνται να παρέχουν πληροφορίες κατά 50%.

Απάντηση του κ. de Silguy εξ ονόματος της Επιτροπής (3 Οκτωβρίου 1996)

Όπως ορθά παρατηρεί ο αξιότιμος βουλευτής, το σχέδιο κανονισμού για τις διαρθρωτικές στατιστικές των επιχειρήσεων, προβλέπει τη συγκέντρωση, από τα κράτη μέλη, στατιστικών πληροφοριών για τις επιχειρήσεις και τη διαβίβασή τους στην Επιτροπή. Η Επιτροπή, προκειμένου να αξιολογήσει τον αντίκτυπο των προτάσεων της στις επιχειρήσεις, ζήτησε την υποβολή στοιχείων για το χρόνο ή τις δαπάνες που συνεπάγεται για τις επιχειρήσεις η διαβίβαση των απαραίτητων στατιστικών στις στατιστικές υπηρεσίες των κρατών μελών, οι οποίες κανονικά θα διεξάγουν την εργασία αυτή. Τα αποτελέσματα της ενλόγω έρευνας περιέχονται στην έκθεση αξιολόγησης του αντίκτυπου που συνοδεύει την πρόταση της Επιτροπής. Επιπλέον, από μια μελέτη της τρέχουσας πρακτικής, που πραγματοποιήθηκε από τα κράτη μέλη που συγκεντρώνουν στοιχεία από τις μικρές επιχειρήσεις, προκύπτει ότι οι επιχειρήσεις αυτές περιλαμβάνονται στις έρευνες, κατά μέσο όρο, μόνο μια φορά κάθε δέκα χρόνια όταν χρησιμοποιείται η μέθοδος της δειγματοληψίας.

Η πρόταση της Επιτροπής θα οδηγήσει στην ακύρωση των δυο υφιστάμενων οδηγιών και θα επιτρέψει στα κράτη μέλη να συγκεντρώνουν στατιστικά στοιχεία με πιο ευέλικτο τρόπο από αυτόν που προβλέπει η ισχύουσα νομοθεσία. Τα κράτη μέλη θα έχουν τη δυνατότητα να συγκεντρώνουν αποτελέσματα με βάση στοιχεία που προέρχονται από διοικητικές πηγές ή χρησιμοποιώντας δειγματοληπτικές έρευνες, πράγμα που δεν ήταν δυνατό με την υπάρχουσα νομοθεσία. Το κείμενο του προτεινόμενου κανονισμού συγκεντρώνει ένα μεγάλο αριθμό τομέων έρευνας που μέχρι τώρα εξετάζονταν ξεχωριστά, και κατά τον τρόπο αυτό περιορίζεται ο κίνδυνος επικάλυψης ή πλεονασματικών πληροφοριών μεταξύ των διαφόρων ερευνών που διεξάζονται για τις επιχειρήσεις. Το νομοθετικό κείμενο προβλέπει μια διαδικασία αναθεώρησης βάσει της οποίας η Επιτροπή θα ενημερώνει τακτικά το Κοινοβούλιο και το Συμβούλιο για την εφαρμογή του, συμπεριλαμβανομένων μέτρων για το κόστος και την ποιότητα. Η Επιτροπή θα ενημερώνει συστηματικά την επιχειρηματική κοινότητα για τις εξελίξεις που σημειώνονται στον ενλόγω τομέα. Όλες οι ενλόγω μεταβολές συμφωνούν με τις αρχές και τους στόχους του σχεδίου Slim.

Η Επιτροπή έχει, με διάφορες ευκαιρίες, αναγνωρίσει τις δυσκολίες που ανακύπτουν κατά τη μέτρηση των προσπαθειών που καταβάλλουν οι επιχειρήσεις σε θέματα προστασίας του περιβάλλοντος. Εντούτοις, η μέτρηση του φαινομένου αυτού είναι απαραίτητη. Τα τελευταία χρόνια, τα κράτη μέλη, με τη βοήθεια της Επιτροπής, διεξάγουν πρότυπες μελέτες για την ανάπτυξη μεθοδολογίας στον ενλόγω τομέα. Η Επιτροπή γνωρίζει πολύ καλά τα προβλήματα που συνδέονται με την καθαρότερη τεχνολογία. Τα κράτη μέλη προτιμούν να συνεχίσουν τις πρότυπες μελέτες στον ενλόγω τομέα παρά να συγκεντρώνουν στοιχεία που δεν είναι συγκρίσιμα μεταξύ τους.

Στη Δανία αναμένεται να αυξηθεί ο αριθμός των επιχειρήσεων που συμμετέχουν σε έρευνες, για το λόγο ότι η στατιστική υπηρεσία της Δανίας προσπαθεί να επεκτείνει το σύστημα ερευνών ώστε να καλύπτουν εκτός από τους παραδοσιακούς βιομηχανικούς τομείς και τους τομείς των υπηρεσιών. Η απόφαση του διοικητικού συμβουλίου της στατιστικής υπηρεσίας της Δανίας (Danmarks Statistik Styrelse) να επεκτείνει την κάλυψη και στον τομέα των υπηρεσιών αντικατοπτρίζει την πρακτική των κρατών μελών που έχουν αποδεχθεί την ανάγκη κάλυψης του ενλόγω οικονομικού τομέα που συμβάλλει κατά 66% στο ΑΕγχΠ, σε ολόκληρη την Κοινότητα. Η στατιστική υπηρεσία της Δανίας διεξάγει τα τελευταία χρόνια πρότυπες μελέτες στους ενλόγω τομείς. Ο προτεινόμενος κανονισμός, επομένως, θα διασφαλίσει τη συνοχή μεταξύ των δανικών αποτελεσμάτων και των αποτελεσμάτων των υπόλοιπων κρατών μελών.

Ο κατάλογος των μεταβλητών που πρέπει να διαβιβάζονται στην Επιτροπή συντάχθηκε με βάση την αξιολόγηση των αναγκών σε στοιχεία των Ευρωπαϊκών οργάνων και άλλων χρηστών ευρωπαϊκών στοιχείων, λαμβανομένου υπόψη του κόστους και του φόρτου που συνεπάγεται η συλλογή στοιχείων. Το νομοθετικό σχέδιο προτείνει τη συλλογή των πλέον δύσκολων μεταβλητών σε πολυετή βάση ή στο πλαίσιο πρότυπων ερευνών. Κατά τον τρόπο αυτό, θα μειωθεί αισθητά ο αντίκτυπος των νέων μεταβλητών.